Kabeldiewe slaan 20 keer toe in JhbArgieffoto: SAPD/Twitter Ses verdagtes is in hegtenis geneem in verband met 20 kabeldiefstalvoorvalle wat die afgelope naweek in Johannesburg aangemeld is. Volgens Isaac Mangena, woordvoerder van City Power, is die meeste voorvalle in die Moffatview-gebied in Johannesburg bevestig. “Twee van die ses verdagtes is van Zimbabwiese herkoms en is in Kyasands in hegtenis geneem. Hulle is deur City Power se veiligheidspatrolleerders op heterdaad betrap terwyl hulle koperkabels in die gebied opgegrawe het,” sê Mangena. ’n Derde kabeldief is in Jeppestown vasgetrek terwyl hy ook glo kabels opgegrawe en geknip het. Die polisie het met die hulp van die gemeenskap nog drie verdagtes in hegtenis geneem vir vandalisme en kabeldiefstal in die Brixton-omgewing. “Daar is bevind dat dié verdagtes hulle met die City Power-netwerk verbind. Die drie is vermoedelik deel van ’n groep wat City Power se ABC-kabels steel en dan onwettig aan ons netwerk koppel. Hulle verkoop dan glo die onwettige elektrisiteit aan die inwoners in die nabygeleë informele nedersetting.” Vandalisme van City Power se infrastruktuur en kabeldiefstal is die grootste bydraer tot elektrisiteitsvoorsieningsprobleme in die Stad Johannesburg. Dit het City Power reeds ’n verlies van miljoene rande gekos. Enigiemand met meer inligting oor voorvalle van kabeldiefstal of vandalisme, word aangemoedig om City Power by 011 490 7900 te bel of die WhatsApp-nommer by 083 579 4497 te skakel.